ՏԵՍՈՒՉԻՆ ԽՕՍՔԸ

ԴՊՐԵՎԱՆՔԻ ՄԱՏԵՆԱՇԱՐ (1)
 
Մեծի Տանն Կիլիկիոյ կաթողիկոսութեան դպրեվանքի այս նորա-հաստատ մատենաշարին նպատակն է դպրեվանքէն անցած սաներուն անտիպ կամ մամուլի մէջ ցրուած գրութիւնները հատորով լոյս ընծայել եւ դպրեվանքի առաքելութեան մասնակից ընթերցողներուն հասցնել, որպէսզի դպրեվանքի մէջ կազմաւորուած հոգեւորական ու աշխար-հական մշակին խօսքը սեփականութիւնը դառնայ բոլոր ժամանակներու հայորդիներուն եւ դպրեվանեցիներուն աւանդը սերունդէ սերունդ իրարու ագուցուելով բոլորիս ներաշխարհը առաւել հարստացնէ։
Դպրեվանքի շրջանաւարտ եւ երկար տարիներու տեսուչ ու դա-սախօս Գերշ. Տ. Արտաւազդ արք. Թրթռեանի Հաւատարմութիւն, հեզութիւն եւ աշխատասիրութիւն-ը ԴՊՐԵՎԱՆՔԻ ՄԱՏԵՆԱՇԱՐ-ին ծնունդը աւետող յարմարագոյն երկն է, որ որպէս քարոզներու, ուսումնասիրութիւններու, քննարկումներու եւ տպաւորութիւններու ծաղ-կաքաղ դպրեվանքը ունի որպէս իր կեդրոնական առանցքը այն անուշաբոյր կեանքին ու անսակարկ սպասին, որոնցմով կը յատկանշուի անոր հեղինակը։ 
Այս առթիւ կը գնահատենք հատորին խմբագիր մեր կրտսեր միաբանակից եղբայրը՝ Հոգշ. Տ. Պետրոս աբղ. Մանուէլեանը։
Այսօր Կիլիկեան Ս. Աթոռի միաբանութեան աւագագոյն անդամն է մեր բոլորին սիրելի եւ մեզմէ շատերուն տեսուչն ու ուսուցիչը՝ Արտա-ւազդ սրբազանը, որուն ծննդեան 80-ամեակին առթիւ, երբ 3 դեկտեմբեր 2010-ին, միաբանական սեղմ շրջանակի մէջ, Ն.Ս.Օ.Տ.Տ. Արամ Ա. կաթողիկոս իր շնորհաւորական սիրտի խօսքը կ՚ուղղէր, սրբազան հայրը այնքա՜ն յատկանշականօրէն բնորոշեց որպէս «հաւատարմութեան, հեզութեան եւ աշխատասիրութեան ներշնչիչ տիպար», որովհետեւ ան իր ամբողջ կեանքը ապրեցաւ Պօղոս առաքեալի պատուէրին ականջա-լուր. «Հետամուտ եղիր արդարութեան, աստուածպաշտութեան, հա-ւատքի, սիրոյ եւ համբերութեան» (Ա.Տմ 6.11), եւ միշտ դրականօրէն արձագանգեց քահանայական կոչման ընթացքին կարդացուած աղօթքին. «Կ՚աղաչենք քեզի, հզօ՜ր Հոգի, քաղցր ցօղդ ղրկէ եւ իր հոգիին, ազատ կամքին եւ զգայարանքներուն մէջ ներգործէ բազմապարգեւ ողորմութ-եանդ ամենալից շնորհքները» (Կանոն ձեռնադրութեան քահանայի եւ օրհնութեան վեղարի, Անթիլիաս, 2003, էջ 113)։
Արտաւազդ սրբազանի կուսակրօն քահանայ ձեռնադրութեան 60-ամեակն է այս տարի։ Ան իր պատանութենէն մինչեւ աւելի քան 80-ամեայ հասունութիւնը անյագ ընթերցասիրութեամբ, անբասիր նկարագրով, ճակատաբաց պարկեշտութեամբ, ամբողջական նուիրումով, ծայրայեղ բծախնդրութեամբ եւ կատարեալին ձգտումով ծառայեց Աստուծոյ եւ հայ եկեղեցւոյ՝ Մեծի Տանն Կիլիկիոյ կաթողիկոսութեան ճամբով։ Չափա-զանցութիւն չթուի, երբ հաստատեմ, թէ Արտաւազդ սրբազան մեր Ս. Աթոռին խղճմտանքն է։
Արտաւազդ սրբազանի ծառայութեան մայր ակօսը հանդիսացաւ դպրեվանքը, որմէ ակամայ հեռացաւ՝ իր բեղուն կեանքին 80 տարիներուն պարտադրած բեռան հետեւանքով։ Սակայն մի՛շտ մնաց օրինակելի դպրեվանեցի եւ դպրեվանքով մտահոգ հոգեւորական։
Անցեալի եւ ներկայի բոլոր դպրեվանեցիներուն մտածումներուն եւ զգացումներուն թարգմանի քաղցր պարտքով, Արտաւազդ սրբազանի իմացականութեան եւ հոգեյատակին արգասիքին մասնիկը եղող Հաւա-տարմութիւն, հեզութիւն եւ աշխատասիրութիւն հատորին հետ ընթեր-ցանութեան մտերմութեամբ, մեր հաւաքական սէրն ու երախտագիտութիւնը կը յայտնենք իրեն մեր կորստական եւ փխրուն կաւին վրայ իր դրած մշտագոյ դրոշմին համար եւ կը մաղթենք, որ որպէս հոգեմտաւոր անխոնջ սերմնացանի իր ցանած մարդ-սերմերուն արդիւնքովը միշտ հրճուի եւ անոնց մեր ժողովուրդի ծառայական կեանքին մէջ պտղա-բերումով հոգեկան գոհունակութեան պահեր ապրի։ 
Ահաւասիկ դպրեվանքը գիրքի յաւերժութեամբ անգամ մը եւս կը բացուի մեր ժողովուրդին, իր ամենէն արժէքաւոր զաւակներէն մէկուն ընդմէջէն։
ԴՊՐԵՎԱՆՔԻ ՄԱՏԵՆԱՇԱՐ-ին նպատակը նախ շարունակական ընթերցման վայելքն է եւ ապա անով մեզի եկող մտորումներուն ու ապրումներուն մեր կեանքին մէջ փոխադրութիւնը։
Դպրեվանքին պարտքն է միշտ մեր ժողովուրդին հետ ըլլալը։ Հիմա պահն է, որ դուք դպրեվանքին հետ ըլլաք այս մատենաշարով։

